Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 64/1999. (VI. 25.) OGY határozata
Paragraph Index: 831

3. Az 1998-as évben számos olyan adatvédelmi panaszt kellett kivizsgálnunk, mely távközlési szervezetek ellen irányult. A panaszok egy része a rosszindulatú hívások kezdeményezőit szeretné felderíteni, ám törvényi felhatalmazás (például büntetőeljárás, tűzoltóság rosszindulatú riasztása stb.) hiányában a hívó fél nem fedhető fel. A telefontársaságokat többször kellett figyelmeztetni arra, hogy a hívott felet azonosító, részletes számlát csak az előfizetőnek adhatnak. Több telefontársaságot a titkos számok hanyag, adatbiztonságot sértő gyakorlata miatt kellett elmarasztalni. A telefonkönyvek adattartama is vita tárgya, az előfizetők egy része ragaszkodik ahhoz a jogához, hogy adatai direkt marketing célra alkalmatlan módon (pontos lakcím nélkül) kerüljenek a telefonkönyvbe, míg az erre vonatkozó megállapodásnak a társaság nem tett eleget. A mobilszolgáltatók elleni visszatérő panasz, hogy kockázatuk csökkentése érdekében a szerződéskötéskor visszaélnek ügyfeleik személyes adataival, az ügyfelet az erről szóló tájékoztatás és engedély nélkül ellenőrzik, okmányaikról másolatot készítenek stb. Ha lassan is, de évről évre nő az Internetes ügyek száma. Egy régebbi ügyben egy robbantásos bűncselekménysorozat esetében jogszerűnek minősítettük az ügyészi jóváhagyással ellátott rendőrségi adatkérést, mely egy díj ellenében hozzáférést biztosító szolgáltatótól kért ügyfeléről adatot, mivel a rendőrség feltételezte, hogy az alkalmazott robbanószerkezet tervéhez az Interneten keresztül jutott az elkövető. A jogalapot a rendőrségi törvény határozta meg, és az, hogy a szakminisztérium távközlési szervezetnek minősítette a szolgáltatót. Egy 1998-as ügyben (futballpálya megrongálása) ugyancsak gyanúsítottat keresett a rendőrség, de adatkérését azért minősítettük jogszerűtlennek, mert a hálózati folyóirat névtelen hozzászólást lehetővé tevő fórumára eljuttatott üzenetre vonatkozott, ebben az esetben a hálózati újság nem jogosult a hozzászóló adatait rögzíteni, azt tehát a rendőrségnek sem továbbíthatja. Az Internet és a direkt marketing kapcsolatát vizsgáltuk abban az ügyben, melyben azt állapítottuk meg, hogy az e-mail cím, ha természetes személlyel kapcsolatba hozható, személyes adat, kezeléséhez kell az érintett hozzájárulása. Egy másik ügyben azt állapítottuk meg, hogy egy amerikai cég magyar partnere csak az érintettek beleegyezésével kezelheti az anyacég magyar ügyfeleinek adatait. A bankszféra 1998-ban is sok munkát adott az Adatvédelmi Biztos Irodájának. A panaszok egy jelentős része az ügyfelek azonosításának, jogellenes, olykor zaklató módszereit kifogásolta. Olyan újabb hitelinformációs szolgáltatások kezdték meg működésüket, amelyek adatkezelésének törvényi alapjai hiányoznak. Bankok, akárcsak a biztosítók, ügyfeleikkel szemben olyan általános szerződési feltételeket alkalmaznak, amelyek indokolatlan mélységig behatolnak az ügyfél és családja magánéletébe. Az adatvédelmi biztos, hivatkozva az EU adatvédelmi irányelvére, szorgalmazza, hogy a bankszféra — más piaci csoportokhoz hasonlóan — a személyes adatok védelme érdekében éljen a piaci önszabályozás lehetőségével. A direkt marketing cégekkel kapcsolatban nem csökkent az állampolgárok elégedetlensége, mely a piac kétpólusú voltából fakad. A megbízható szolgáltatást nyújtó cégek mellett még mindig létezhetnek olyanok, melyek tényleges üzleti céljai között szerepel ügyfeleik megtévesztése, becsapása; gyakran a gyanútlanok személyes adatait éppúgy igyekeznek kicsalni, mint pénzüket. Az adatvédelmi biztosnak a sajtó szövetségese, de olykor bírálatának tárgya is. Az 1998-as évben a bűnügyi tudósítások és a szerencsétlenségekről szóló híradások sértették leggyakrabban az információs jogokat. Az áldozatok információs önrendelkezését és az ártatlanság vélelmét egyaránt sértik azok a híradások, melyekben a balesetek, bűncselekmények — sokszor gyermekkorú — résztvevői felismerhetőek.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes